Hvis du står og venter på linje 2A et sted i København, så vil den velkendte lyd af en dieselbus fra december næste år blive erstattet af den tyste summen fra en eldrevet bus. Det har det offentlige trafikselskab Movia netop besluttet. I alt bliver der tale om udskiftning af 41 dieselbusser med nye elbusser, som også kommer til at dække den genopståede linje 18.

Og det er Københavns overborgmester, Frank Jensen, glad for:

»I København arbejder vi benhårdt på at få udskiftet alle de nuværende busser med grønne alternativer hurtigst muligt – så københavnerne kan trække vejret dybt og frit uden at skulle bekymre sig om helbredet,« siger han i en pressemeddelelse.

Rammeaftalen tillader op til 40 ladestationer på tværs af Sjællands 45 kommuner. Illustration: Siemens

Læs også: Så fik København nye elbusser

Busserne skal også køre gennem Frederiksberg, og her er der lignende positive meldinger fra borgmester Jørgen Glenthøj.

To teknikker til opladning

Der er valgt forskellige ladekoncepter til de to buslinjer: Busserne til linje 2A vil blive opladet i ude i byrummet, hvilket i praksis vil sige, at busserne via en pantograf vil oplade, hver gang de når endestationen. Med hensyn til busserne på linje 18 vil opladningen ske i garageanlægget.

Elbusserne på linje 3A i København får ekstra energi på batterierne ved endestationerne, hvor der kan lades med 300 kW, i de halvandet til tre minutter bussen holder. Det er nok til at få den hele vejen igennem den københavnske bytrafik til den anden ende af ruten. Illustration: Bjørn Godske

Læs også: Roskilde først med elektriske busser på alle ruter

Det bliver busoperatøren Arriva, som kommer til at stå for driften af linje 2A.

En anden busoperatør, Umove, igangsatte i 2016 et forsøg med elbusser på linje 3A. Her bliver busserne opladet ved endestationerne, henholdsvis Valbyparken og Nordhavn. En 300 kW-oplader er her nok til, at busserne på under tre minutter har nok energi til at tilbagelægge ruten mindst to gange.

Siemens står for opladning

Meget tyder på, at det også bliver Siemens, som skal stå for infrastrukturen til opladning af busserne på den nye rute. I april i år indgik Movia nemlig en generel aftale med Siemens om opladning af fremtidens elbusser på Sjælland, så »der vil være en ensartet, standardiseret ladeinfrastruktur, så elbusser i fremtiden vil være lettere at få implementeret på stor skala«.

Læs også: Siemens skal levere ladestandere til elbusser på Sjælland

Rute 18 skal betjenes af busoperatøren Anchersen, og her er det planen, at busserne skal oplades i garageanlægget. Samme løsning er blevet valgt i Roskilde, hvor der skal installeres ladestationer ved et nyt garageanlæg i byen.

Movia oplyser i øvrigt, at de nye elbusser vil være 3-4 gange mere energieffektive end almindelige busser og støje væsentligt mindre end dieselbusser – især når de sætter i gang.

Elbusserne kører 100 pct. på elektricitet, men når udetemperaturen kommer under fem grader, anvender bussen syntetisk biodiesel (HVO) til opvarmning.